Document ID: 31994R0995

ΚΑΝΟΝΙΣΜΟΣ (ΕΚ) αριθ. 995/94 ΤΗΣ ΕΠΙΤΡΟΠΗΣ της 29ης Απριλίου 1994 για την έναρξη διαρκούς διαγωνισμού για την εξαγωγή 157 000 τόνων κριθής, εσοδείας 1984 έως 1990, που κατέχει ο οργανισμός παρέμβασης του Ηνωμένου Βασιλείου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 1766/92 του Συμβουλίου της 30ής Ιουνίου 1992 περί κοινής οργανώσεως αγοράς στον τομέα των σιτηρών (1), όπως τροποποιήθηκε από τον κανονισμό (ΕΟΚ) αριθ. 2193/93 (2), και ιδίως το άρθρο 13,
Εκτιμώντας:
ότι ο κανονισμός (ΕΟΚ) αριθ. 2131/93 της Επιτροπής (3), όπως τροποποιήθηκε από τον κανονισμό (ΕΚ) αριθ. 120/94 (4), καθορίζει τις διαδικασίες και τους όρους πωλήσεως των σιτηρών που βρίσκονται στην κατοχή των οργανισμών παρέμβασης-
ότι, στην παρούσα κατάσταση της αγοράς, πρέπει να ανοίξει διαρκής διαγωνισμός για την εξαγωγή, στην αρχή της περιόδου εμπορίας σιτηρών 1994/95, 157 000 τόνων κριθής, εσοδείας 1984 έως 1990, που κατέχει ο οργανισμός παρέμβασης του Ηνωμένου Βασιλείου-
ότι ο διαγωνισμός που προβλέπεται για την εξαγωγή των αποθεμάτων παρέμβασης παρουσιάζει ειδικό χαρακτήρα, εφόσον θα ανοίξει κατά το τέλος της περιόδου εμπορίας από το Μάιο 1994, και αφορά παραδόσεις οι οποίες θα είναι δυνατόν να πραγματοποιηθούν από τη νέα περίοδο εμπορίας 1994/95 μεταξύ 1ης Ιουλίου και 30 Σεπτεμβρίου 1994- ότι για το λόγο αυτό πρέπει να γίνει παρέκκλιση από το άρθρο 16 πρώτο εδάφιο του κανονισμού (ΕΟΚ) αριθ. 2131/93 που προβλέπει μέγιστη προθεσμία ενός μηνός από την αποδοχή της προσφοράς μέχρι την πληρωμή και να γίνει επίσης παρέκκλιση από το άρθρο 16 δεύτερο εδάφιο του ίδιου κανονισμού, η εφαρμογή του οποίου θα οδηγούσε σε αύξηση της αποδεχθείσας τιμής μέσω μηνιαίων προσαυξήσεων για την παραλαβή ήδη των σιτηρών από την αποθήκη παρέμβασης τον Ιούλιο, εφόσον η εξαγωγή δεν είχε προβλεφθεί να πραγματοποιηθεί νωρίτερα-
ότι ως γενεσιουργό αίτιο για τη μετατροπή των προσφορών που υποβάλλονται στην παρέμβαση καθορίζεται η ημερομηνία πληρωμής των σιτηρών που προβλέπεται από τον κανονισμό (ΕΟΚ) αριθ. 1068/93 της Επιτροπής (5), όπως τροποποιήθηκε από τον κανονισμό (ΕΚ) αριθ. 547/94 της Επιτροπής (6)- ότι πρέπει να εφαρμοστεί ο κανόνας αυτός στις πωλήσεις που προβλέπονται από τον παρόντα κανονισμό με την επιφύλαξη της δυνατότητας προκαθορισμού της γεωργικής ισοτιμίας σύμφωνα με τα άρθρα 13 έως 17 του κανονισμού (ΕΟΚ) αριθ. 1068/93-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο οργανισμός παρέμβασης του Ηνωμένου Βασιλείου προκηρύσσει, υπό τους όρους που καθορίζονται στον κανονισμό (ΕΟΚ) αριθ. 2131/93, διαρκή διαγωνισμό για την εξαγωγή 157 000 τόνων κριθής, εσοδείας 1984 έως 1990, που έχει στην κατοχή του.
Άρθρο 2
1. Ο διαγωνισμός αφορά μέγιστη ποσότητα 157 000 τόνων κριθής, εσοδείας 1984 έως 1990, για εξαγωγή προς όλες τις τρίτες χώρες. Η διεκπεραίωση των τελωνειακών διατυπώσεων για την εξαγωγή πρέπει να πραγματοποιηθεί κατά τη διάρκεια περιόδου από την 1η Ιουλίου έως τις 30 Σεπτεμβρίου 1994.
2. Οι 157 000 τόνοι κριθής, εσοδείας 1984 έως 1990, είναι αποθηκευμένοι στην Αγγλία.
Άρθρο 3
1. Τα πιστοποιητικά εξαγωγής έχουν ισχύ από την ημερομηνία εκδόσεώς τους κατά την έννοια του άρθρου 9 του κανονισμού (ΕΟΚ) αριθ. 2131/93 έως τις 30 Σεπτεμβρίου 1994.
2. Οι προσφορές που υποβάλλονται στο πλαίσιο του παρόντος διαγωνισμού γίνονται αποδεκτές μόνον εφόσον συνοδεύονται από έγγραφη δέσμευση για την πραγματοποίηση της εξαγωγής κατά την περίοδο από την 1η Ιουλίου έως τις 30 Σεπτεμβρίου 1994. Δεν μπορούν να συνοδεύονται από αιτήσεις για την έκδοση πιστοποιητικών εξαγωγής που υποβάλλονται σύμφωνα με το άρθρο 44 του κανονισμού (ΕΟΚ) αριθ. 3719/88 της Επιτροπής (7).
Άρθρο 4
1. Κατά παρέκκλιση από το άρθρο 7 παράγραφος 1 του κανονισμού (ΕΟΚ) αριθ. 2131/93, ως ημερομηνία λήξεως υποβολής προσφορών για τον πρώτο μερικό διαγωνισμό ορίζεται η 5η Μαΐου 1994, ώρα 9.00 (ώρα Βρυξελλών).
2. Η προθεσμία υποβολής προσφορών για τον επόμενο μερικό διαγωνισμό λήγει κάθε Πέμπτη, ώρα 9.00 (ώρα Βρυξελλών).
3. Η προθεσμία για τον τελευταίο μερικό διαγωνισμό λήγει στις 25 Αυγούστου 1994, ώρα 9.00 (ώρα Βρυξελλών).
4. Οι προσφορές πρέπει να κατατεθούν στον οργανισμό παρέμβασης του Ηνωμένου Βασιλείου.
Άρθρο 5
Για τις μεταφορές που υποβάλλονται πριν από την 1η Ιουλίου 1994, εφαρμόζονται οι ακόλουθες διατάξεις:
- κατά παρέκκλιση από το άρθρο 16 πρώτο εδάφιο του κανονισμού (ΕΟΚ) αριθ. 2131/93, η παραλαβή πρέπει να γίνει το αργότερο στις 31 Ιουλίου 1994,
- κατά παρέκκλιση από το άρθρο 16 δεύτερο εδάφιο του κανονισμού (ΕΟΚ) αριθ. 2131/93, για την εξαγωγή, η τιμή που θα πληρωθεί είναι εκείνη που αναφέρεται στην προσφορά,
- με την επιφύλαξη της δυνατότητας του προκαθορισμού της γεωργικής ισοτιμίας, οι προσφορές μετατρέπονται με τη γεωργική ισοτιμία που ισχύει τη στιγμή της πληρωμής των σιτηρών.
Άρθρο 6
Με την επιφύλαξη των διατάξεων του άρθρου 17 παράγραφος 3 του κανονισμού (ΕΟΚ) αριθ. 2131/93, η εγγύηση που αναφέρεται στο άρθρο 17 παράγραφος 2 δεύτερη περίπτωση του εν λόγω κανονισμού αποδεσμεύεται μόνον εφόσον προσκομιστεί απόδειξη ότι η διεκπεραίωση των τελωνειακών διατυπώσεων για την εξαγωγή πραγματοποιήθηκε κατά την περίοδο από την 1η Ιουλίου έως τις 30 Σεπτεμβρίου 1994.
Άρθρο 7
Ο οργανισμός παρέμβασης του Ηνωμένου Βασιλείου κοινοποιεί στην Επιτροπή, το αργότερο δύο ώρες μετά τη λήξη της προθεσμίας για την υποβολή των προσφορών, τις παραληφθείσες προσφορές, οι οποίες πρέπει να διαβιβάζονται σύμφωνα με το πρόγραμμα που αναφέρεται στο παράρτημα Ι, και στους αριθμούς κλήσεως που αναφέρονται στο παράρτημα ΙΙ.
Άρθρο 8
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 29 Απριλίου 1994.

Labels: 3
17
18